Yhteisöjen tuomioistuimen tuomio (viides jaosto) 10 päivänä toukokuuta 2001. - Cabletron Systems Ltd vastaan The Revenue Commissioners. - Ennakkoratkaisupyyntö: Appeal Commissioners - Irlanti. - Yhteinen tullitariffi - Tariffinimikkeet - Lähiverkossa käytettävien laitteiden tariffiluokittelu - Luokittelu yhdistettyyn nimikkeistöön - Asetusten N:o 1638/94 ja N:o 1165/95 pätevyys. - Asia C-463/98.



Oikeustapauskokoelma 2001 sivu I-03495



Tiivistelmä

Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

1. Yhteinen tullitariffi - Tariffinimikkeet - Yhdistetyn nimikkeistön nimikkeessä 8517 tarkoitetut "sähkölaitteet langallista puhelua tai langallista sähkötystä varten" - Komissio on sisällyttänyt edellä mainittuun nimikkeeseen sovittimet, linkkisovittimet, lähetinvastaanottimet ja sovitinkortit, mitä ei voida hyväksyä - Asetuksen N:o 1638/94 liitteessä olevien 1-3 kohdan ja asetuksen N:o 1165/95 liitteessä olevan 4 kohdan pätemättömyys

(Komission asetuksen N:o 1638/94 liitteessä olevat 1-3 kohta ja komission asetuksen N:o 1165/95 liitteessä olevat 4 kohta)

2. Yhteinen tullitariffi - Tariffinimikkeet - Tiedonsiirtoverkon osana toimivat laitteet - Luokitteleminen yhdistetyn nimikkeistön nimikkeeseen 8471

Tiivistelmä

1. Tiettyjen tavaroiden luokittelusta yhdistettyyn nimikkeistöön annetut asetukset N:o 1638/94 ja N:o 1165/95 ovat pätemättömiä siltä osin kuin niissä luokitellaan yhdistetyn nimikkeistön nimikkeeseen 8517 (sähkölaitteet langallista puhelua tai langallista sähkötystä varten) asetuksen N:o 1638/94 liitteessä olevissa 1-3 kohdassa kuvatut sovittimet, linkkisovittimet ja lähetin-vastaanottimet ja asetuksen N:o 1165/95 liitteessä olevassa 4 kohdassa kuvatut sovitinkortit.

Komission olisi pitänyt nimikkeiden 8471 ja 8517 ja selitysten, sellaisina kuin nämä olivat asetuksen N:o 1638/94 ja asetuksen N:o 1165/95 antamishetkellä, perusteella havaita, että tämän tyyppisten verkkolaitteiden luokitteleminen nimikkeeseen 8517 olisi virheellistä. Tämä virhe on ilmeinen ja sen takia nämä asetukset eivät ole päteviä.

( ks. 22 ja 27 kohta sekä tuomiolauselman 1-2 kohta )

2. Laitteet, jotka ovat tiedonsiirtoverkon osia ja jotka voidaan yhdistää keskusyksikköön joko suoraan tai yhden tai useamman muun sellaisen yksikön kautta, jotka on varta vasten luotu tietojenkäsittelyjärjestelmän osiksi, joilla voidaan ottaa vastaan ja välittää tietoa sellaisessa muodossa, jota järjestelmä voi käyttää, ja jotka eivät voi toimia ilman automaattista tietojenkäsittelykonetta, on luokiteltava yhdistetyn nimikkeistön nimikkeeseen 8471.

( ks. 27 kohta ja tuomiolauselman 3 kohta )

Asianosaiset

Asiassa C-463/98,

jonka Appeal Commissioners (Irlanti) on saattanut EY:n perustamissopimuksen 177 artiklan (josta on tullut EY 234 artikla) nojalla yhteisöjen tuomioistuimen käsiteltäväksi saadakseen tässä kansallisessa tuomioistuimessa vireillä olevassa asiassa

Cabletron Systems Ltd

vastaan

The Revenue Commissioners

ennakkoratkaisun tiettyjen tavaroiden luokittelusta yhdistettyyn nimikkeistöön 5 päivänä heinäkuuta 1994 annetun komission asetuksen (EY) N:o 1638/94 (EYVL L 172, s. 5) ja tiettyjen tavaroiden luokittelusta yhdistettyyn nimikkeistöön 23 päivänä toukokuuta 1995 annetun komission asetuksen (EY) N:o 1165/95 (EYVL L 117, s. 15) pätevyydestä ja tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (EYVL L 256, s. 1) liitteessä I olevan yhdistetyn nimikkeistön, sellaisena kuin se on muutettuna 14.7.1992 annetulla komission asetuksella N:o 2505/92 (EYVL L 267, s. 1), 10.8.1993 annetulla komission asetuksella N:o 2551/93 (EYVL L 241, s. 1), 20.12.1994 annetulla komission asetuksella N:o 3115/94 (EYVL L 345, s. 1) ja 22.12.1995 annetulla komission asetuksella N:o 3009/95 (EYVL L 319, s. 1), tulkinnasta,

YHTEISÖJEN TUOMIOISTUIN (viides jaosto),

toimien kokoonpanossa: jaoston puheenjohtaja A. La Pergola sekä tuomarit M. Wathelet, D. A. O. Edward (esittelevä tuomari), P. Jann ja L. Sevón,

julkisasiamies: F. G. Jacobs,

kirjaaja: johtava hallintovirkamies H. A. Rühl,

ottaen huomioon kirjalliset huomautukset, jotka sille ovat esittäneet

- Cabletron Systems Ltd, edustajinaan P. Sreenan, SC, ja R. Hastings, BL, solicitors Arthur Coxin valtuuttamina,

- Revenue Commissioners, asiamiehenään F. Cooke, avustajinaan E. Fitzsimons, SC, ja B. Conway, BL,

- Alankomaiden hallitus, asiamiehenään M. A. Fierstra,

- Euroopan yhteisöjen komissio, asiamiehinään R. B. Wainwright ja J. C. Schieferer,

ottaen huomioon suullista käsittelyä varten laaditun kertomuksen,

kuultuaan Cabletron Systems Ltd:n, Revenue Commissionersin ja komission 30.11.2000 pidetyssä istunnossa esittämät suulliset huomautukset,

kuultuaan julkisasiamiehen 1.2.2001 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Appeal Commissioners on 15.12.1998 tekemällään välipäätöksellä, joka on saapunut yhteisöjen tuomioistuimeen 17.12.1998, esittänyt yhteisöjen tuomioistuimelle EY:n perustamissopimuksen 177 artiklan (josta on tullut EY 234 artikla) nojalla neljä ennakkoratkaisukysymystä tiettyjen tavaroiden luokittelusta yhdistettyyn nimikkeistöön 5 päivänä heinäkuuta 1994 annetun komission asetuksen (EY) N:o 1638/94 (EYVL L 172, s. 5) ja tiettyjen tavaroiden luokittelusta yhdistettyyn nimikkeistöön 23 päivänä toukokuuta 1995 annetun komission asetuksen (EY) N:o 1165/95 (EYVL L 117, s. 15) pätevyydestä ja tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (EYVL L 256, s. 1) liitteessä I olevan yhdistetyn nimikkeistön, sellaisena kuin se on muutettuna 14.7.1992 annetulla komission asetuksella N:o 2505/92 (EYVL L 267, s. 1), 10.8.1993 annetulla komission asetuksella N:o 2551/93 (EYVL L 241, s. 1), 20.12.1994 annetulla komission asetuksella N:o 3115/94 (EYVL L 345, s. 1) ja 22.12.1995 annetulla komission asetuksella N:o 3009/95 (EYVL L 319, s. 1), tulkinnasta.

2 Nämä kysymykset on esitetty asiassa, jossa asianosaisina ovat Cabletron Systems Ltd -niminen yhtiö, kotipaikka Limerick (Irlanti), (jäljempänä Cabletron) ja Revenue Commissioners, joka on tulliasioita käsittelevä Irlannin viranomainen, ja jossa on kyse sellaisten 58 laitteen tariffiluokittelusta, joita käytetään kahden lähiverkkoyksikön välillä lähetettävien tietojen valvonnassa, käsittelyssä, formatoinnissa, reitityksessä, välittämisessä ja lähettämisessä; lähiverkolla tarkoitetaan sitä, että yksi tai useampi tietokone tai palvelin on yhteydessä oheistietokoneisiin.

Sovellettavat oikeussäännöt

Yhdistetty nimikkeistö 31.12.1995 asti

3 Yhdistetyn nimikkeistön nimike 8471 kuuluu seuraavasti:

"Automaattiset tietojenkäsittelykoneet ja niiden yksiköt; magneettimerkkien lukijat ja optiset lukijat, koneet tietojen siirtämistä varten tietovälineelle koodimuodossa ja koneet tällaisten tietojen käsittelemistä varten, muualle kuulumattomat."

4 Nimikkeeseen 8471 liittyvä yhdistetyn nimikkeistön 84 ryhmän 5 huomautuksen B kohta kuuluu seuraavasti:

"A. - -

B. Automaattiset tietojenkäsittelykoneet voivat olla järjestelmiä, jotka koostuvat vaihtelevista määristä eri ulkokuoriin rakennettuja yksiköitä. Yksikköä pidetään täydellisen järjestelmän osana, jos se täyttää seuraavat edellytykset:

a) se voidaan yhdistää keskusyksikköön joko suoraan tai yhden tai useamman muun yksikön kautta;

b) se on erityisesti suunniteltu tällaisen järjestelmän osaksi (voimayksikköä lukuun ottamatta sen on erityisesti kyettävä ottamaan vastaan tai luovuttamaan sellaisessa muodossa - koodina tai signaaleina - olevaa tietoa, jota järjestelmä voi käyttää).

Tällaiset yksiköt luokitellaan nimikkeeseen 8471 myös erikseen tullattaviksi ilmoitettuina.

Nimikkeeseen 8471 eivät kuulu koneet, joilla suoritetaan erityistoimintoja ja jotka sisältävät automaattisen tietojenkäsittelykoneen tai jotka toimivat tällaisen koneen yhteydessä. Tällaiset koneet luokitellaan siihen nimikkeeseen, joka vastaa niiden asianomaisia toimintoja, tai jollei sellaisia ole, kaatonimikkeeseen."

5 Ennen 1.1.1996 voimassa ollut yhdistetyn nimikkeistön nimike 8517 kattaa

"sähkölaitteet langallista puhelua tai langallista sähkötystä varten, myös kantoaaltojärjestelmissä käytettävät teleliikennelaitteet".

Yhdistetty nimikkeistö 1.1.1996 lähtien

6 Vaikka yhdistetyn nimikkeistön nimike 8471 onkin edelleen samansisältöinen, yhdistetyn nimikkeistön 84 ryhmän huomautusta 5 on sitä vastoin muutettu 1.1.1996 voimaan tulleella asetuksella N:o 3009/95. Tämä huomautus kuuluu tässä asetuksessa seuraavasti:

"A. - -

B. Automaattiset tietojenkäsittelykoneet voivat olla järjestelmiä, jotka koostuvat vaihtelevista määristä erillisiä yksiköitä. Jollei jäljempänä E kohdassa toisin määrätä, yksikköä pidetään täydellisen järjestelmän osana, jos se täyttää seuraavat edellytykset:

a) se on tyyppiä, jota käytetään yksinomaan tai pääasiassa automaattisessa tietojenkäsittelyjärjestelmässä;

b) se voidaan yhdistää keskusyksikköön joko suoraan tai yhden tai useamman muun yksikön kautta; ja

c) se voi ottaa vastaan ja välittää tietoa sellaisessa muodossa (koodeina tai signaaleina), jota järjestelmä voi käyttää.

C. Erikseen tullattaviksi ilmoitetut automaattisen tietojenkäsittelyjärjestelmän yksiköt luokitellaan nimikkeeseen 8471.

D. - -

E. Koneet, joilla suoritetaan muita erityistoimintoja kuin tietojenkäsittelyä ja jotka sisältävät automaattisen tietojenkäsittelykoneen tai jotka toimivat tällaisen koneen yhteydessä, luokitellaan siihen nimikkeeseen, joka vastaa niiden asianomaisia toimintoja, tai jollei sellaisia ole, kaatonimikkeeseen."

7 Yhdistetyn nimikkeistön nimike 8517, sellaisena kuin se on asetuksessa N:o 3009/95, kuuluu seuraavasti:

"Sähkölaitteet langallista puhelua tai langallista sähkötystä varten, myös langalliset puhelimet, joissa on langaton käsipuhelin, ja kantoaaltojärjestelmissä tai digitaalijärjestelmissä käytettävät teleliikennelaitteet; kuvapuhelimet."

Asetus N:o 1638/94 ja asetus N:o 1165/95

8 Asetuksen N:o 1638/94 ja asetuksen N:o 1165/95 mukaan asetuksen N:o 1638/94 liitteessä olevissa 1-3 kohdassa kuvatut sovittimet, linkkisovittimet ja lähetin-vastaanottimet ja asetuksen N:o 1165/95 liitteessä olevassa 4 kohdassa kuvatut sovitinkortit on luokiteltava tullitariffin alanimikkeeseen 8517 82 90 (sähkölaitteet langallista sähkötystä varten, muut kuin telekopiokoneet).

Pääasia

9 Revenue Commissioners antoi maaliskuussa ja huhtikuussa 1993 Cabletronin pyynnöstä sitovat tariffitiedot, joissa se luokitteli 42 erityyppistä verkkolaitetta tullitariffin alanimikkeeseen 8471 99 10 (automaattisten tietojenkäsittelykoneiden oheislaitteet).

10 Sen jälkeen kun asetus N:o 1638/94 ja asetus N:o 1165/95 oli annettu, Revenue Commissioners peruutti marraskuussa 1994 ja huhti-, touko- ja kesäkuussa 1995 nämä sitovat tariffitiedot ja korvasi ne uusilla tiedoilla, joissa kyseisen tyyppiset laitteet luokiteltiin tullitariffin alanimikkeeseen 8517 82 90.

11 Sen jälkeen kun yhdistettyä nimikkeistöä oli muutettu asetuksella N:o 3009/95, Revenue Commissioners suoritti maaliskuussa 1996 näitä laitteita koskevan uudelleenluokittelun luokitellen ne tullitariffin alanimikkeeseen 8517 50 90 (muut digitaalijärjestelmissä käytettävät langalliset teleliikennelaitteet).

12 Cabletronin esitettyä muun tyyppisiä verkkolaitteita koskevan uuden luokitteluhakemuksen, Revenue Commissioners antoi huhtikuussa 1996 sitovat tariffitiedot, joissa se luokitteli 16 näistä tullitariffin alanimikkeeseen 8517 50 90.

13 Koska tullikanta oli tuona ajankohtana huomattavasti korkeampi nimikkeessä 8517 kuin nimikkeessä 8471, Cabletron valitti Revenue Commissionersin luokittelupäätöksestä Appeal Commissionersiin.

14 Koska Appeal Commissioners katsoi, että asiassa oli tullut esille yhteisön oikeuteen liittyvä ongelma, se päätti lykätä asian käsittelyä ja esittää yhteisöjen tuomioistuimelle seuraavat ennakkoratkaisukysymykset:

"1) Onko tiettyjen tavaroiden luokittelusta yhdistettyyn nimikkeistöön 5 päivänä heinäkuuta 1994 annettu komission asetus (EY) N:o 1638/94 (EYVL L 172, 7.7.1994, s. 5) pätevä siltä osin kuin siinä luokitellaan saman asetuksen liitteessä olevissa sarakkeissa 1, 2 ja 3 kuvatut tavarat CN-koodiin 8517 82 90?

2) Onko tiettyjen tavaroiden luokittelusta yhdistettyyn nimikkeistöön 23 päivänä toukokuuta 1995 annettu komission asetus (EY) N:o 1165/95 (EYVL L 117, 24.5.1995, s. 15) pätevä siltä osin kuin siinä luokitellaan saman asetuksen liitteessä olevassa sarakkeessa 4 kuvatut tavarat CN-koodiin 8517 82 90?

3) Onko yhdistettyä nimikkeistöä (neuvoston asetus N:o 2658/87, sellaisena kuin se on muutettuna, EYVL L 256, (7.9.)1987, s. 1) tulkittava siten, että siinä edellytetään, että [pääasiassa kyseessä olevat] tavarat on luokiteltava tariffinimikkeeseen 8471, johon kuuluvat automaattiset tietojenkäsittelykoneet ja niiden yksiköt; magneettimerkkien lukijat ja optiset lukijat, koneet tietojen siirtämistä varten tietovälineelle koodimuodossa ja koneet tällaisten tietojen käsittelemistä varten, muualle kuulumattomat joko i) 1.1.1996 jälkeen tai ii) 28.4.1993-31.12.1995 tai iii) kumpanakin näistä ajanjaksoista?

4) Jos kolmanteen kysymykseen tai johonkin sen osaan vastataan kieltävästi yhden tai useamman [pääasiassa kyseessä olevan] tavaran osalta, onko yhdistettyä nimikkeistöä tulkittava siten, että siinä edellytetään, että nämä tavarat oli ennen 1.1.1996 luokiteltava nimikkeeseen 8517, johon kuuluvat sähkölaitteet langallista puhelua tai langallista sähkötystä varten, myös kantoaaltojärjestelmissä käytettävät laitteet, tai 1.1.1996 jälkeen nimikkeeseen 8517, johon kuuluvat sähkölaitteet langallista puhelua tai langallista sähkötystä varten, myös langalliset puhelimet, joissa on langaton käsipuhelin, ja kantoaaltojärjestelmissä tai digitaalijärjestelmissä käytettävät teleliikennelaitteet; kuvapuhelimet?"

Ennakkoratkaisukysymykset

15 Kansallinen tuomioistuin haluaa näillä kysymyksillä varsinaisesti selvittää, ovatko asetukset N:o 1638/94 ja N:o 1165/95 päteviä, koska niissä luokitellaan pääasiassa kyseessä olevan tyyppiset laitteet nimikkeeseen 8517, ja mikä olisi ollut kyseisten laitteiden yhdistetyn nimikkeistön mukainen oikea luokittelu pääasiassa annettujen erilaisten tariffitietojen antamispäivinä.

16 Ensiksi on muistutettava, että yhteisöjen tuomioistuin on asiassa C-339/98, Peacock, 19.10.2000 antamassaan tuomiossa (ei vielä julkaistu oikeustapauskokoelmassa) todennut, että automaattisiin tietojenkäsittelykoneisiin asennetut verkkokortit oli heinäkuun 1990 ja toukokuun 1995 välisenä aikana luokiteltava nimikkeeseen 8471 tämäntyyppisten koneiden yksiköinä.

17 Yhteisöjen tuomioistuin totesi muun muassa, että verkkokortit on tarkoitettu käytettäviksi yksinomaan automaattisten tietojenkäsittelykoneiden osina, ne on asennettu suoraan tällaisiin koneisiin ja niillä siirretään ja vastaanotetaan tietoja tällaisten koneiden tarvitsemassa muodossa, ja katsoi näin ollen, että verkkokortit ovat verrattavissa mihin tahansa muuhun keinoon, jolla automaattiset tietojenkäsittelykoneet hyväksyvät tai välittävät tietoja, koska ne eivät voi toimia ilman tällaista konetta (edellä mainittu asia Peacock, tuomion 16 kohta). Yhdistetyn nimikkeistön 84 ryhmän 5 huomautuksen B kohdan viimeisellä alakohdalla, sellaisena kuin se oli ennen 1.1.1996, ei siis voida sulkea pois sitä mahdollisuutta, että verkkokortit voitaisiin luokitella nimikkeeseen 8471, koska niillä ei suoriteta erityistoimintoja (edellä mainittu asia Peacock, tuomion 17 ja 18 kohta). Lisäksi verkkokortit täyttävät kyseisessä huomautuksessa luetellut "yksikköjä" koskevat edellytykset, koska ne voidaan yhdistää keskusyksikköön ja koska ne on erityisesti suunniteltu automaattisen tietojenkäsittelyjärjestelmän osaksi (edellä mainittu asia Peacock, tuomion 20 kohta).

18 On totta, että edellä mainittu asia Peacock koskee vain yhtä verkkotavaroiden luokkaa. On kuitenkin kiistatonta, että kaikki pääasiassa kyseessä olevat tavarat täyttävät "yksiköille" yhdistetyn nimikkeistön 84 ryhmän 5 huomautuksen B kohdassa, sellaisena kuin se oli voimassa ennen 1.1.1996, asetetut edellytykset. Tämä huomioon ottaen yhteisöjen tuomioistuin on edellä mainitussa asiassa Peacock annetussa tuomiossa katsonut, että nimikettä 8471 voidaan soveltaa.

19 Lisäksi nämä tavarat näyttävät kuuluvan nimikettä 8471 koskevien harmonoidun järjestelmän selitysten I D 4 ja 5 kohdassa olevien laajojen määritelmien piiriin "ohjai[mina] ja sovitti[mina], joilla keskusyksikkö kytketään toisiin digitaalisiin tietojenkäsittelykoneisiin", "kanavalta kanavalle yhdistä[vinä] sovitti[mina], joita käytetään liittämään digitaalijärjestelmiä toisiinsa" ja "signaalinmuunninyksi[köinä], jotka tekevät ulkopuolisen tulosignaalin koneelle ymmärrettäväksi ja tulostettaessa muuntavat antosignaalit käyttökelpoisiksi koneen ulkopuolella".

20 Näistä ja julkisasiamiehen ratkaisuehdotuksensa 71-74 kohdassa esittämistä syistä pääasiassa kyseessä olevat tavarat piti ennen asetuksen N:o 1638/94 ja asetuksen N:o 1165/95 antamista luokitella nimikkeeseen 8471.

21 Toiseksi se komission ja Revenue Commissionersin esittämä perustelu, jonka mukaan asetus N:o 1638/94 ja asetus N:o 1165/95 ovat tästä huolimatta päteviä, koska komission tekemää luokitteluvirhettä ei voida pitää "ilmeisenä", on hylättävä julkisasiamiehen ratkaisuehdotuksensa 82-95 kohdassa esittämillä perusteilla.

22 Komission olisi näet pitänyt nimikkeiden 8471 ja 8517 ja selitysten, sellaisina kuin nämä olivat asetuksen N:o 1638/94 ja asetuksen N:o 1165/95 antamishetkellä, perusteella havaita, että asetuksen N:o 1638/94 liitteessä olevissa 1-3 kohdassa ja asetuksen N:o 1165/95 liitteessä olevassa 4 kohdassa tarkoitettujen verkkolaitetyyppien luokitteleminen nimikkeeseen 8517 olisi virheellistä. Tämä virhe on ilmeinen, ja sen takia nämä asetukset eivät ole päteviä.

23 Kolmanneksi ne muutokset, joita nimikkeeseen 8517 tehtiin 1.1.1996 lähtien, eivät julkisasiamiehen ratkaisuehdotuksensa 96-102 kohdassa esittämistä syistä koske pääasiassa kyseessä olevia verkkolaitetyyppejä.

24 Tästä seuraa, että verkkotavara, joka täyttää yhdistetyn nimikkeistön 84 ryhmän 5 huomautuksen B kohdassa, sellaisen kuin se on voimassa 1.1.1996 lähtien, automaattisen tietojenkäsittelykoneen järjestelmän yksikölle asetetut edellytykset, ei mainitun päivän jälkeen enää kuulu nimikkeeseen 8517 siitä yksinkertaisesta syystä, että se käyttää kaapeleita ja digitaalitekniikkaa.

25 Yhdistetyn nimikkeistön 84 ryhmän 5 huomautukseen 1.1.1996 lähtien tehdyllä muutoksella ei myöskään ole vaikutusta yhteisöjen tuomioistuimen edellä mainitussa asiassa Peacock antamassa tuomiossa esitettyihin päätelmiin tätä päivää seuranneen ajanjakson osalta.

26 Lopuksi julkisasiamiehen ratkaisuehdotuksensa 111-115 kohdassa esittämillä perusteilla hylätään Revenue Commissionersin esittämä vaatimus, jonka mukaan asetuksen N:o 1638/94 ja asetuksen N:o 1165/95 mitättömiksi julistavan tuomion ajallisia vaikutuksia on rajoitettava.

27 Ennakkoratkaisukysymyksiin on siis vastattava seuraavasti:

- asetus N:o 1638/94 on pätemätön siltä osin kuin sen liitteessä olevissa 1-3 kohdassa kuvatut sovittimet, linkkisovittimet ja lähetin-vastaanottimet luokitellaan sen mukaan yhdistetyn nimikkeistön nimikkeeseen 8517

- asetus N:o 1165/95 on pätemätön siltä osin kuin sen liitteessä olevassa 4 kohdassa kuvatut sovitinkortit luokitellaan sen mukaan nimikkeeseen 8517

- laitteet, jotka ovat tiedonsiirtoverkon osia ja jotka voidaan yhdistää keskusyksikköön joko suoraan tai yhden tai useamman muun sellaisen yksikön kautta, jotka on varta vasten luotu tietojenkäsittelyjärjestelmän osiksi, joilla voidaan ottaa vastaan ja välittää tietoa sellaisessa muodossa, jota järjestelmä voi käyttää, ja jotka eivät voi toimia ilman automaattista tietojenkäsittelykonetta, on luokiteltava yhdistetyn nimikkeistön nimikkeeseen 8471 sekä ennen 1.1.1996 että sen jälkeen.

Päätökset oikeudenkäyntikuluista

Oikeudenkäyntikulut

28 Yhteisöjen tuomioistuimelle huomautuksensa esittäneille Alankomaiden hallitukselle ja komissiolle aiheutuneita oikeudenkäyntikuluja ei voida määrätä korvattaviksi. Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta.

Päätöksen päätösosa

Näillä perusteilla

YHTEISÖJEN TUOMIOISTUIN (viides jaosto)

on ratkaissut Appeal Commissionersin 15.12.1998 tekemällään päätöksellä esittämät ennakkoratkaisukysymykset seuraavasti:

1) Tiettyjen tavaroiden luokittelusta yhdistettyyn nimikkeistöön 5 päivänä heinäkuuta 1994 annettu komission asetus (EY) N:o 1638/94 on pätemätön siltä osin kuin sen liitteessä olevissa 1-3 kohdassa kuvatut sovittimet, linkkisovittimet ja lähetin-vastaanottimet luokitellaan sen mukaan yhdistetyn nimikkeistön nimikkeeseen 8517.

2) Tiettyjen tavaroiden luokittelusta yhdistettyyn nimikkeistöön 23 päivänä toukokuuta 1995 annettu komission asetus (EY) N:o 1165/95 on pätemätön siltä osin kuin sen liitteessä olevassa 4 kohdassa kuvatut sovitinkortit luokitellaan sen mukaan nimikkeeseen 8517.

3) Laitteet, jotka ovat tiedonsiirtoverkon osia ja jotka voidaan yhdistää keskusyksikköön joko suoraan tai yhden tai useamman muun sellaisen yksikön kautta, jotka on varta vasten luotu tietojenkäsittelyjärjestelmän osiksi, joilla voidaan ottaa vastaan ja välittää tietoa sellaisessa muodossa, jota järjestelmä voi käyttää, ja jotka eivät voi toimia ilman automaattista tietojenkäsittelykonetta, on luokiteltava yhdistetyn nimikkeistön nimikkeeseen 8471 sekä ennen 1.1.1996 että sen jälkeen.